དེ་ཡང་ཚེ་ཐར་ཞེས་པ་དེ་སངས་རྒྱས་ཆོས་ལུགས་ཀྱི་ནང་དུ་དར་ཁྱབ་ཆེ་བའི་ཆོ་ག་ཞིག་ཡིན་པ་དང་།བོད་ཀྱི་དམངས་སྲོལ་རིག་གནས་ཁྲོད་དུ་སྲོག་བླུ་བའི་རིག་གནས་ཀྱི་རྣམ་པ་དེ་ཅུང་ཁྱབ་ཆེ་བར་སེམས་ཏེ།སངས་རྒྱས་ཀྱི་མདོ་དང་སྐྱེས་རབས་གཏམ་རྒྱུད་སོགས་སུ་གཞན་།སྲོག་བཅད་པའི་ཉེས་དམིགས་དང་།ཚེ་སྲོག་ཐམས་ཅད་ལ་འདྲ་མཉམ་དུ་ལྟ་བ་སོགས་ཤིན་ཏུ་མང་པ་དང་།དགེ་སྒྲུབ་སྡིག་སྤོངས་ཀྱི་བསམ་བློ་བཤད་ཡོད་པ་སོགས་ལས་ཤེས་ཐུབ་པར་སྙམ།དེ་མིན་བོད་ཀྱི་ཁོར་ཡུག་གི་རྐྱེན་གྱིས་དམངས་ཁྲོད་དུ་ཡུལ་ལྷའམ་རི་ལྷའི་དད་མོས་དེ་ཤིན་ཏུ་ཁྱབ་རྒྱ་ཆེ་ཞིང་།ཡུལ་ལྷའི་སྒོ་ཟོག་ལ་སྲོག་ཆགས་མང་པོ་ཚེ་ཐར་གཏོང་བའི་ཆོ་ག་དེ་དེང་དུས་ཀྱང་དམངས་ཁྲོད་དུ་མ་ཉམས་པར་ཡོད་པ་རེད།གཞན་བོད་མི་རྣམས་ཀྱིས་མིའི་བླ་ལ་འཁྱམས་རྒྱུ་ཡོད་པར་བཤད་ཅིང་།བླ་འཁྱམས་པ་དེ་ཕྱིར་འགུགས་པའི་ཆེད་དུ་བླ་འགུགས་དང་བླ་བསླུ་སོགས་སྲོག་གླུད་ཀྱི་ཆོ་ག་ཞིག་ཀྱང་དམངས་ཁྲོད་ལྷག་འདུག་པ་བོན་གྱི་ཆོ་གའི་དཔེ་རྙིང་པདང་ཏུན་ཧོང་ཡིག་རྙིང་སོགས་སུ་ཡང་མཐོང་རྒྱུ་འདུག་གོ།